Diari Oficial de la Generalitat Valenciana


Sumari del DOGV 6907, del 21-11-2012 (2012/10806)

RESOLUCIÓ de 12 de novembre de 2012, de la Direcció General de Prevenció, Extinció d'Incendis i Emergències, sobre horaris aptes per a la realització de cremes.
----------------------------------------------------------------------------------------------------------------------------------------------------------------

### Dades del document

Número de DOGV
:   6907

Data del DOGV
:   21-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/10205


Data del document
:   12-11-2012

Organisme emissor
:   Conselleria de Governació

Tipus de document
:   Resolució

Anàlisi jurídica

 Descriptors 

:   * legislació

RESOLUCIÓ de 12 de novembre de 2012, de la Direcció General de Prevenció, Extinció d'Incendis i Emergències, sobre horaris aptes per a la realització de cremes. [2012/10968]  
L'article 146 del Reglament de la Llei 3/1993, de 9 de desembre, Forestal de la Comunitat Valenciana, aprovat pel Decret 98/1995, de 16 de maig, establix que en els terrenys forestals, en els limítrofs o amb una proximitat menor de 500 metres d'aquells, amb l'autorització prèvia, podrà realitzar-se la crema de marges de cultiu o de restes agrícoles o forestals, així com la crema de canyars, canyissars o matolls lligada a algun tipus d'aprofitament ramader, cinegètic o de qualsevol altre tipus, fora del període comprés entre l'1 de juliol i el 30 de setembre.  
  
El mateix article, al punt 2, establix que els períodes indicats podran ser modificats per la direcció general competent en funció de les condicions de perill d'incendis.  
Conforme amb l'anterior, mitjançant una Resolució de 15 de novembre de 2011, de la Direcció General de Prevenció, Extinció d'Incendis i Emergències, es va establir amb caràcter general, en els terrenys forestals, en els limítrofs o amb una proximitat menor de 500 metres d'aquells, el període horari màxim autoritzable per a la realització de la crema de marges de cultiu o de restes agrícoles o forestals, així com la crema de canyars, canyissers o matolls lligada a algun tipus d'aprofitament, entre el trenc d'alba i dos hores abans de l'ocàs.   
No obstant això, i en funció de la prolongada sequera que s'estava patint, junt amb la gran activitat agrícola, mitjançant una Resolució de 7 de març de 2012, de la Direcció General de Prevenció, Extinció d'Incendis i Emergències, sobre reducció dels horaris aptes per a la realització de cremes, es va restringir l'horari diari de cremes fins que les condicions meteorològiques foren més favorables, que va quedar tancat al període comprés entre l'ortus i les 13.30 hores.   
D'acord amb tot el que s'ha exposat i atenent les condicions meteorològiques actuals i de l'últim mes, es considera oportú derogar la reducció establida per mitjà de la Resolució de 7 març de 2012, i tornar al règim anterior regulat a través de la Resolució de 15 de novembre de 2011.  
En conseqüència, de conformitat amb allò que disposa l'article 146 del Reglament de la Llei 3/1993, de 9 de desembre, Forestal de la Comunitat Valenciana, aprovat pel Decret 98/1995, i en virtut del que disposa l'article 9 del Decret 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria Governació, resolc:   
  
Primer. Derogació de la Resolució de 7 de març de 2012  
Derogar la Resolució de 7 de març de 2012, de la Direcció General de Prevenció, Extinció d'Incendis i Emergències, sobre reducció dels horaris aptes per a la realització de cremes, DOCV 6735, de 15.03.2012.  
  
Segon. Règim vigent  
Conforme amb això l'horari apte per a la realització de cremes quedarà establit d'acord amb la Resolució de 15 de novembre de 2011, de la Direcció General de Prevenció, Extinció d'Incendis i Emergències, sobre horaris aptes per a la realització de cremes, DOCV 6655, de 21.11.2011.   
En concret amb caràcter general, en els terrenys forestals, en els limítrofs o amb una proximitat menor de 500 metres d'aquells, el període horari màxim autoritzable per a la realització de la crema de marges de cultiu o de restes agrícoles o forestals, així com la crema de canyars, canyissers o matolls lligada a algun tipus d'aprofitament, serà entre el trenc d'alba i dos hores abans de l'ocàs. Entenent que en l'horari de la crema s'inclou el temps necessari per a la total extinció.  
  
Els horaris aptes per a la realització de cremes, establits en els plans locals de cremes o en autoritzacions nominatives ja concedides, prevaldran sobre la regulació general sempre que es troben dins de l'interval horari general establit en la present resolució i siguen més restrictius.  
  
Contra esta resolució, que esgota la via administrativa, els interessats podran interposar recurs contenciós administratiu en el termini de dos mesos, a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1 a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o potestativament, recurs de reposició davant d'este mateix òrgan, en el termini d'un mes, computat en els termes ja referits, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, sense perjuí que els interessats puguen proposar qualsevol altre que estimen procedent.  
  
València, 12 de novembre de 2012.- La directora general de Prevenció, Extinció d'Incendis i Emergències: Irene Rodríguez Rodrigo.